**Eduskunnan hoitotyön verkoston aluevaaliteesit**

Potilaiden ja asiakkaiden laadukkaan, vaikuttavan ja turvallisen hoidon varmistaminen edellyttävät hyvinvointialueilla seuraavien asioiden toteutumista:

**Vaaliteesi 1: Näyttöön perustuvan hoitotyön vahvistaminen**

*Terveydenhuoltolain (1326/2010) velvoittaman näyttöön perustuvan hoitotyön toteutumisen edellytyksiä hyvinvointialueilla ovat:*

* **Kehittämistoiminnan resursointi**: Hoitotyön pitkäjänteinen kehittämistoiminta sekä kansallisten hoitosuositusten käyttöönotto tulee varmistaa säilyttämällä hoitotyön asiantuntijaresurssit.
* **Asiantuntijuus**: Hoitotyön asiantuntijuus tulee tunnustaa ja sitä hyödyntää laaja-alaisesti asiakkaiden ja potilaiden palveluiden ja hoidon sekä hyvinvointialueiden toiminnan kehittämisessä.
* **Urapolut**: Hoitotyön veto- ja pitovoimaa sekä asiantuntijuutta tulee vahvistaa luomalla kansallisesti yhtenäinen hoitotyön uramalli.
* **Osaamisen varmistaminen**: Sosiaali- ja terveysalan ammattilaisten pääsy ammatilliseen ja täydennyskoulutukseen tulee turvata.
* **Hoitotieteen ja sosiaalitieteen tutkimus**: Uuden tutkimustiedon tuottaminen tulee turvata.
* **Laatutieto**: Hoitotyön laatutietoa tulee järjestelmällisesti kerätä ja hyödyntää tiedolla johtamisen sekä hoitotyön laadun ja vaikuttavuuden kansallisen vertailtavuuden mahdollistamiseksi.

**Vaaliteesi 2:** **Professiojohtamisen keskeisen aseman vakiinnuttaminen**

*Sosiaali- ja terveydenhuollon järjestämislain (612/2021) velvoittamien monialaisen johtamisen, palvelujen laadun ja turvallisten palvelujen sekä hoito- ja toimintakäytäntöjen kehittämisen edellytyksiä ovat:*

* **Monialainen johtaminen**: Johtamisen monialainen asiantuntemus tulee varmistaa lainsäädännössä ja hyvinvointialueilla ja kirjata hallintosääntöön siten, että hoitotyön vastuuviranhaltija on tasavertainen toimija lääketieteen ja sosiaalityön rinnalla.
* **Ammatillinen johtaminen**: Hoitotyön ammatillinen johtaminen tulee olla kansainvälisten suositusten ja käytäntöjen mukaisesti hoitotyön professiojohtajalla, joka vastaa hoitotyön tieteellisen perustan, laadun ja vaikuttavuuden sekä osaamisen ja tulevaisuuden rakentamisesta.
* **Tiedolla johtaminen**: Professiojohtajien rooli on keskeinen, jotta tiedolla johtamista voidaan hyödyntää tehokkaasti hoitotyön asiantuntijuuden maksimoimiseksi ja resurssien tarkoituksenmukaisen kohdentamisen varmistamiseksi.

**Vaaliteesi 3:** **Moniammatillisuuden tunnustaminen ja hyödyntäminen**

*Sosiaali- ja terveydenhuollon järjestämislainen (612/2021) velvoittaman eri ammattiryhmien keskinäisen monialaisen yhteistyön edellytyksiä hyvinvointialueilla ovat:*

* **Monialainen asiantuntijuus**: Sosiaali- ja terveydenhuollon ammattilaisten monialainen asiantuntijuus tulee tunnustaa parhaan mahdollisen hoidon varmistamiseksi väestölle.
* **Hoidon jatkuvuus**: Potilaiden ja asiakkaiden hoidon jatkuvuus tulee turvata ammattiryhmien välisellä yhteistyöllä ja tiimimallien vahvistamisella.
* **Asiantuntijuuden hyödyntäminen**: Erikoisaloille perehtyneiden sosiaali- ja terveydenhuollon ammattilaisten osaamista tulee hyödyntää täysimääräisesti asiakkaiden ja potilaiden hyväksi.
* **Asiantuntijuuden kehittäminen**: Sosiaali- ja terveydenhuollon ammattilaisten erikoistumiskoulutus tulee varmistaa ja tehtävänkuvia kehittää alueelliseen tarpeeseen perustuen.
* **Koulutusta vastaava työ**: Hyvinvointialueiden laadukkaat, vaikuttavat ja oikein resursoidut palvelut tulee varmistaa sosiaali- ja terveydenhuollon ammattilaisten mahdollisuudella tehdä koulutustaan vastaavaa työtä.